Gelukwense vir Mantashe ná tweede meestersgraadGwede Mantashe, minister van minerale hulpbronne en energie, tydens die aanlyngradeplegtigheid. (Foto: Twitter) Daar was die naweek talle boodskappe van gelukwense vir Gwede Mantashe, minister van minerale hulpbronne en energie, nadat hy sy tweede meestersgraad verwerf het. Mantashe het ŉ meestersgraad in sakeadministrasie (MBA) van Mancosa verwerf. Die graad is Saterdag tydens ŉ aanlyn seremonie aan Mantashe toegeken. Sahlulele Luzipo, voorsitter van die parlementêre portefeuljekomitee oor minerale hulpbronne, het die minister namens die komitee gelukgewens en gesê dit moet as aansporing vir staatsamptenare en jongmense dien. “Mnr. Mantashe het die ou Xhosa-spreekwoord, imfundo ayikhulelwa – wat beteken ‘jy is nooit te oud om te leer nie’ – in praktyk uitgeleef.” Ook die ANC het sy nasionale voorsitter met die prestasie gelukgewens. Dit is Mantashe se tweede meestersgraad. Hy het in 2008 ook ŉ lettere en wysbegeerte aan die Universiteit van die Witwatersrand verwerf. Die minister het nou reeds vier tersiêre kwalifikasies verwerf. “Om te studeer vir ŉ MBA verg baie dissipline, harde werk en ŉ vermoë om by spertye te hou. Wanneer jy egter jou MBA verwerf, vergeet jy hoe lank die reis was,” het Mantashe tydens die aanlyn gradeplegtigheid gesê. “Dit verg durf en is ŉ belangrike kwalifikasie. Ek moedig jong mense aan om te studeer.”